रक्षा मंत्रालय
रक्षा मंत्री श्री राजनाथ सिंह ने स्वर्णिम विजय वर्ष समारोह के अंतर्गत बांग्लादेश युद्ध में भाग लेने वाले पूर्व भारतीय सैनिकों एवं मुक्ति जोधाओं के साथ बातचीत की
1971 युद्ध में जीत सुनिश्चित करने वाले बहादुर सैनिकों, नाविकों व वायु योद्धाओं को भावपूर्ण श्रद्धांजलि अर्पित की
रक्षा मंत्री ने युवाओं से उनके नक्शे कदम पर चलने और एक मजबूत और आत्मनिर्भर भारत का निर्माण करने का आह्वान किया
रक्षा मंत्री ने भाषण के प्रमुख बिंदु:
1971 के युद्ध में जीत ने मानवता के प्रति भारत की प्रतिबद्धता को दर्शाया
हमारे सैनिक भारत की एकता और अखंडता के रक्षक हैं; वे जागते रहते हैं ताकि हम शांति से सो सकें
सरकार का उद्देश्य न सिर्फ सेवारत सैनिकों बल्कि पूर्व सैनिकों की कुशलता सुनिश्चित करना है
रक्षा मंत्री श्री राजनाथ सिंह ने बांग्लादेश युद्ध के पूर्व भारतीय सैनिकों और बांग्लादेश मुक्ति जोधाओं के साथ 14 दिसंबर, 2021 को नई दिल्ली में स्वर्णिम विजय वर्ष समारोह के अंतर्गत बातचीत की, जो 1971 के युद्ध में भारत की ऐतिहासिक जीत के 50 साल पूरे होने का प्रतीक है। इस सभा में 30 मुक्ति जोधा, चारों परमवीर चक्र प्राप्तकर्ताओं के परिवार और अन्य पुरस्कार विजेताओं के साथ-साथ युद्ध के पूर्व सैनिक शामिल थे । 1971 के युद्ध में भाग लेने वाले वीरों को सम्मानित करने के लिए मुक्ति जोधाओं को स्वर्णिम विजय वर्ष कार्यक्रमों में भाग लेने के लिए आमंत्रित किया गया है। अपने संबोधन में श्री राजनाथ सिंह ने कर्तव्य के प्रति समर्पण का प्रदर्शन करते हुए सर्वोच्च बलिदान देकर 1971 के युद्ध में जीत सुनिश्चित करने वाले वीर सैनिकों, नाविकों और वायु योद्धाओं को भावभीनी श्रद्धांजलि अर्पित की।
इस जीत को विश्व इतिहास की सबसे महत्वपूर्ण घटनाओं में से एक और अन्याय पर न्याय की जीत बताते हुए श्री राजनाथ सिंह ने कहा, आम लोगों पर अत्याचार के खिलाफ लड़ी गई लड़ाई मानवता के प्रति भारत की प्रतिबद्धता को दर्शाती है। उन्होंने भारतीय सेना के उन नायकों को याद किया जिन्होंने ऐतिहासिक जीत सुनिश्चित की, जैसे जनरल  सैम मानेकशॉ, लेफ्टिनेंट जनरल जगजीत सिंह अरोड़ा , लेफ्टिनेंट जनरल जे एफ आर जैकब और एयर मार्शल इदरीस हसन लतीफ व अन्य। उन्होंने कहा, "इन नायकों में हिंदू, मुस्लिम, पारसी, सिख और एक यहूदी शामिल थे। यह सभी धर्मों को समान सम्मान देने के प्रति भारत के दृढ़ विश्वास का प्रमाण है," साथ ही उन्होंने जोड़ा कि ये सभी बहादुर सैनिक अलग-अलग राज्यों के थे हालांकि यह भारतीयता की भावना थी जिसने उन्हें एक बना दिया।
रक्षा मंत्री ने बांग्लादेश के पहले राष्ट्रपति, बंगबंधु शेख मुजीबुर-रहमान को भी श्रद्धांजलि अर्पित की, उन्हें अपने देश के लोगों के लिए एक मार्गदर्शक प्रकाशपुंज बताया। उन्होंने इस तथ्य की सराहना की कि बांग्लादेश अपनी मुक्ति के बाद से विकास के पथ पर बड़ी प्रगति कर रहा है।
पूर्व सैनिकों सहित सशस्त्र बलों के जवानों की निस्वार्थ सेवा के लिए उनकी सराहना करते हुए श्री राजनाथ सिंह ने उन्हें भारत की एकता और अखंडता के रक्षक के रूप में वर्णित किया। उन्होंने कहा, "आज हमारा देश निरंतर प्रगति के पथ पर आगे बढ़ रहा है । यह हमारे बहादुर सैनिकों की वजह से है जो सीमाओं पर मजबूती से खड़े हैं। यह देश चैन की नींद सोता है क्योंकि हमारे जवान जाग रहे हैं।"
यह बताते हुए कि पूर्व सैनिकों द्वारा किए गए बलिदान के लिए कोई कीमत नहीं चुकाई जा सकती, रक्षा मंत्री ने उनके प्रति अपना आभार व्यक्त किया और उनके कल्याण को सुनिश्चित करने के लिए सरकार के हर संभव साथ का आश्वासन दिया। उन्होंने आगे कहा, "आज का हमारा हर योद्धा कल का एक सम्मानित वयोवृद्ध है। उनकी भलाई सुनिश्चित करना हमारा कर्तव्य है। यह सरकार इसे अच्छी तरह से समझती है, इसलिए 2014 में सत्ता में आते ही हमने वन रैंक वन पेंशन की लंबे समय से चली आ रही मांग को पूरा किया।"
पूर्व सैनिकों के कल्याण और जीवन को आसान बनाने के लिए सरकार के संकल्प को दोहराते हुए, श्री राजनाथ सिंह ने कहा, डिजिटल इंडिया के तहत कई ऑनलाइन सेवाएं शुरू की गई हैं, जिसमें खरीदारी के लिए स्मार्ट कैंटीन कार्ड, स्पर्श [सिस्टम फ़ॉर पेंशन एडमिनिस्ट्रेशन  का कार्यान्वयन शामिल है। )] यह केंद्रीय सैनिक बोर्ड और पुनर्वास महानिदेशालय की सेवाओं का लाभ उठाने के लिए रक्षा पेंशन की मंजूरी और संवितरण और ऑनलाइन पहुंच के स्वचालन के लिए है। उन्होंने कहा, "हमारा उद्देश्य न केवल सेवा के दौरान बल्कि उनकी सेवानिवृत्ति के बाद भी हमारे सशस्त्र बलों के कर्मियों की भलाई सुनिश्चित करना है।"
रक्षा मंत्री ने लोगों, विशेषकर युवाओं का आह्वान किया कि वे पूर्व सैनिकों के वीरतापूर्ण पदचिन्हों पर चलें और पूरी क्षमता, समर्पण के साथ राष्ट्र निर्माण की दिशा में काम करें। "मैं नागरिकों से भक्ति और समर्पण के साथ आगे बढ़ने और एक नए भारत का निर्माण करने का आह्वान करता हूं जो मजबूत और आत्मनिर्भर हो। यह हमारे बहादुर सैनिकों को सच्ची श्रद्धांजलि होगी।" श्री राजनाथ सिंह ने हाल ही में तमिलनाडु में एक हेलीकॉप्टर दुर्घटना में अपनी जान गंवाने वाले देश के पहले चीफ ऑफ डिफेंस स्टाफ जनरल बिपिन रावत और अन्य सशस्त्र बलों के जवानों को भी श्रद्धांजलि दी।
इस अवसर पर युद्ध के दौरान लड़े गए प्रमुख युद्धों के विभिन्न स्थानों से एकत्र की गई मिट्टी को रक्षा मंत्री द्वारा 1971 की युद्ध जीत की स्वर्ण जयंती मनाने के लिए मिश्रित किया गया था। उन्होंने इसे 'विविधता में एकता' का प्रतीक बताया। एकत्रित मिट्टी का उपयोग 1971 की युद्ध जीत को समर्पित एक प्रस्तावित स्मारक के निर्माण में किया जाएगा।
श्री राजनाथ सिंह ने 'द 1971 वॉर: एन इलस्ट्रेटेड हिस्ट्री' नामक कॉफी टेबल बुक का भी विमोचन किया। पुस्तक को छह अध्यायों में संकलित किया गया है और इसमें युद्ध के पूर्व सैनिकों के कुछ प्रत्यक्ष अनुभव शामिल हैं। इस पुस्तक में चार परमवीर चक्र, 76 महावीर चक्र और अन्य वीरता पुरस्कार विजेताओं की वीरता की कहानियों के साथ-साथ युद्ध में शामिल पूर्व सैनिकों के किस्से शामिल हैं।
इस अवसर पर थल सेनाध्यक्ष जनरल एमएम नरवणे, वायु सेना प्रमुख एयर चीफ मार्शल वी आर चौधरी, नौसेना प्रमुख एडमिरल आर हरि कुमार; रक्षा सचिव डॉ अजय कुमार, रक्षा मंत्रालय के अन्य वरिष्ठ नागरिक और सैन्य अधिकारी; पूर्व सैनिकों के परिवार तथा बांग्लादेश प्रतिनिधिमंडल के सदस्य उपस्थित थे।